Можа, вясковая зямля дае столькі талентаў, таму што выхоўвае працавітасць з дзяцінства? Дакранаецца свежым паветрам і пакідае інструкцыю жыцця: слухай сябе і працуй-працуй-працуй. Вёска Вялікае Падлессе на Брэстчыне некалі налічвала 1200 двароў. Тут у сям’і Тарандаў трынаццатым дзіцем нарадзіўся хлопчык Мікалай, які ў трынаццаць сышоў у незнаёмы свет — вучыцца ў Баранавічы на сталяра-цесляра і тут жа ў вячэрняй школе. А сёння гэта выдатны аўтар, сябра Саюза мастакоў, які мае за плячыма больш за трыццаць персанальных выстаў у Беларусі і за мяжой. У той жа час ад зямлі Мікалай не адышоў далёка і пабудаваў на ёй дом з майстэрнямі і галерэяй.